钦定古今图书集成/理学汇编/学行典/第249卷 > 汤应麟
## 钦定古今图书集成/理学汇编/学行典/第249卷 > 汤应麟

按《武进县志》：“汤应麟，字趾卿，少依外祖徐玩，长为郡
诸生，与同邑唐效纯交好，益相淬砺。虽甚贫，不妄意
一钱。一日家居，方饭，闻邻妇哭甚哀，问之，其姑死，无
以殓。应麟遽投箸起，醵金敛之而后食。人有以既鬻
之田欺而售之者，事露，应麟尽弃其直不取。其人愧，
愿以身偿，亦弗受。中年父死，哀动路人，奉母至孝，与”
两弟应鹗、应虬相友爱。应麟馆云阳，夜闻应鹗病，徒
步归视之，愈，始赴馆。母寻病，其弟应虬侍八昼夜，目
不交睫。应麟匍匐归，母病良已。而应虬病不可为矣。
应麟痛，不得躬母之役，独累其弟以死。不逾时，亦以
郁终。